Varsitybeker: Maties verneder Ikeys | Netwerk24
Varsitybeker: Maties verneder Ikeys
Deur Stephen Nell 11 Februarie 2019 21:04
Dis mos die Maroen Masjien op sy beste!
Die Maties het die Ikeys Maandagaand in hul Varsitybeker-rugbywedstryd op die Groen Myl genadeloos met 66-5 weggebêre.
Duncan Saal rond af vir die Maties in Maandagaand se wegholsege oor die Ikeys. Foto: Jaco Marais
Cornel Smit, die Maties se puik buitesenter, het vier drieë aangeteken in dié eensydige stryd teen hul aartsvyand.
Dit was egter die Maroen Masjien se agtsteman, Stephan Streicher, wat hom op die oomblik van die wedstryd kan roem. Dié bielie van 'n losvoorspeler het die helfte van die veld langs die kantlyn af genael vir 'n drie wat 'n blik gebied het op die verskil tussen die spanne. Ernst van Rhyn, wat al 'n stewige dosis Curriebeker-rugby vir die Westelike Provinsie gespeel het, het 'n groot skeppende hand in die drie gehad.
Benewens Smit het die Matie-snellers Duncan Saal en Edwill van der Merwe ook vir Ikeys yslike hoofbrekens besorg.
Dít als was danksy 'n puik vertoning deur die voorspelers. Teen die einde het hulle die Ikeys só oorhoops geskrum dat die tuisspan seker nie kon wag vir die wedstryd om te eindig nie.
Die Maties was met die rustyd net met 19-5 voor, maar het teen 'n sterk suidoostewind gespeel. Ná die omdraaislag was hulle meedoënloos.
Onder die Ikeys was die uitblinkers maar yl gesaai. Streicher se regstreekse teenstander, Nyasha Tarusenga, het 'n bietjie staal getoon en afgerond ná een van die Ikeys se min goeie skrums.
Die res van dié kragmeting was egter kuikenmoord en dit sekerlik een van die grootste vernederings wat die Maties die Ikeys al in die geskiedenis toegedien het.
Maties 66 (19): Drieë: Duncan Saal, Cornel Smit (4), Stephan Streicher (sewepuntdrie), Edwill van der Merwe, Johan Momsen, Sesink-Clee Jordan, Johann van Niekerk. Doelskoppe: Jordan Chait (2), Reinhardt Fortuin (5).
Ikeys 5 (5): Drie: Nyasha Tarusenga.
Massive scrum and Johann van Niekerk gets the try. 59-5 v @ikeytigers @varsitycup #MatiesRugby #MatiesSport #SU100 #SUAlumni #FNB #Steers #HyundaiSA #Ramblebag #Stormforce #futurelife #Ginos #Siyaqhuba #matieshp #gooimielies #hitecsa #varsitycup pic.twitter.com/gilKkXfTEj